Rhyfel Affganistan a Phacistan

Cychwynnodd Rhyfel Affganistan a Phacistan yn Chwefror 2026. Rhagflaenwyd y rhyfel gan fisoedd o fân-wrthdrawiadau rhwng y ddwy wlad. Er iddynt gytuno ar gadoediad yn Hydref 2025, cyhuddodd y ddwy ochr ei gilydd o beidio â cheisio trafodaethau heddwch o ddifrif. Ar 21 Chwefror 2026, lansiodd Awyrlu Pacistan (PAF) gyrchoedd awyr ar daleithiau Nangarhar, Paktika a Khost yn Affganistan yn targedu saith gwersyll milwriaethus honedig yn perthyn i'r Taliban Pacistanaidd (TTP) a'r Wladwriaeth Islamaidd yn Nhalaith Khorasan (ISIS–K), gyda'r nod o dalu'r pwyth yn ôl am ymosodiadau terfysgol diweddar yn Islamabad, Bajaur, a Bannu. Rhoddai llywodraeth Pacistan fai am y derfysgaeth ar y Taliban, sy'n rheoli Affganistan. Yn ôl swyddogion y Taliban yn Affganistan, roedd y cyrchoedd awyr yn targedu sifiliaid a chanolfannau crefyddol, gan ladd 18 o sifiliaid yn Nhalaith Nangarhar. Gwadodd swyddogion o Bacistan y cyhuddiad o dargedu sifiliaid, ac yn ôl The Express Tribune, yn dibynnu ar ffynonellau yn y lluoedd milwrol, bu farw 80 o filwyr yn Affganistan. Cyhoeddodd Cenhadaeth Gynorthwyol y Cenhedloedd Unedig yn Affganistan (UNAMA) fod rhai o'r meirw a'r clwyfedigion yn sifiliaid. Ar 26 Chwefror, lansiodd Affganistan "ymgyrch ddialgar" yn erbyn gorsafoedd milwrol Pacistan yn y gororau, gan arwain at ysgarmesau ar hyd Linell Durand a saethu ar draws y ffin rhwng milwyr y Taliban a lluoedd diogelwch Pacistan. Ymatebodd Pacistan drwy gychwyn Ymgyrch Ghazab Lil Haq yn erbyn y Taliban. Trannoeth, datganodd Khawaja Muhammad Asif, Gweinidog Amddiffyn Pacistan, "ryfel agored" rhwng y ddwy wlad.